สวัสดีค่ะ พอดีหนูโดนลูกสุนัขอายุประมาณ 4เดือนกว่า ฟันมันขูดเป็นรอยถลอกเล็กๆหลายจุดค่ะ แต่น้องได้วัคซีนพิษสุนัขบ้าเข็มแรกไว้แล้วก่อนที่จะเป็นแผลค่ะ แบบนี้เรายังต้องไปรพ.ฉีดยาอีกไม๊คะ เป็นรอยถลอกมาแล้ว 7-8วัน ถ้าต้องฉีดยายังทันไม๊คะ ปล.น้องเป็นหมาอยู่ที่วัดค่ะ
สวัสดีค่ะ @การดูแลรักษาผู้ที่ถูกสัตว์ประเภทสุนัขหรือแมวทำร้าย จะประกอบด้วย · ปฐมพยาบาลบาดแผลโดยทันที :ล้างแผลด้วยน้ำฟอกสบู่หลายๆครั้ง ล้างสบู่ออกให้หมด ถ้าแผลลึกให้ล้างจนถึงก้นแผลอย่างน้อย 15 นาที ระวังอย่าให้แผลช้ำ หลังจากนั้นให้เช็ดแผล ควรใช้ยาโพวีโดนไอโอดีนหรือ ฮิบิเทนในน้ำ ถ้าไม่มีให้ใช้แอลกอฮอล์ 70% หรือทิงเจอร์ไอโอดีน · การป้องกันโรคบาดทะยัก :โดยแพทย์จะ พิจารณาให้ตามประวัติการรับวัคซีนบาดทะยัก · การรักษาตามอาการ : ยาแก้ปวดต่างๆตามความจำเป็น · การรับวัคซีนและอิมมูโนโกลบูลินป้องกันโรคพิษสุนัขบ้า @การประเมินความเสี่ยงของติดเชื้อพิษสุนัขบ้าเบื้องต้น จะประกอบด้วย 2 ส่วนหลักคือ 1. ประวัติการสัมผัส โดยหากผิวหนังผู้สัมผัสมีแผลหรือรอยถลอก แนะนำให้ฉีดวัคซีนพิษสุนัขบ้า ซึ่งแพทย์จะพิจารณาว่า จะเป็นการฉีดกระตุ้นหรือฉีดให้ครบทั้งคอร์ส 2. ประวัติสัตว์ที่สัมผัส โดยสัตว์ที่สัมผัสเป็นสุนัขและแมวที่ได้รับการฉีดโรคพิษสุนัขบ้าประจำโดยครั้งสุดท้ายโดยสัตว์นั้นได้รับวัคซีนไม่เกิน 1 ปี ประกอบกับเหตุในการถูกกัดหรือข่วนมีเหตุโน้มน้าวชัดเจน เช่น การทำร้าย การแกล้งสัตว์ เข้าใกล้สัตว์ที่หวงอาหาร หรือลูกอ่อน ยังไม่จำเป็นต้องได้รับวัคซีนป้องกันพิษสุนัขบ้าแต่ควรกักขังสัตว์เพื่อดูอาการอย่างน้อย 10 วัน หากมีอาการผิดปกติให้รีบฉีดวัคซีน อีกกรณีคือ สุนัขหรือแมวที่ได้รับการเลี้ยงดูอย่างดี อยู่ในระบบปิดไม่ได้สัมผัสสัตว์อื่น กรณีนี้ไม่จำเป็นต้องฉีดวัคซีนพิษสุนัขบ้า @จากที่ เล่ามา วัคซีนป้องกันโรคพิษสุนัขบ้าเข็มแรกในลูกสุนัขอาจจะยังไม่สามารถสร้างภูมิคุ้มกันได้เต็มที่ หากตอนนี้เลี้ยงแบบปล่อย ควรไปพบแพทย์เพื่อพิจารณาเรื่องวัคซีนป้องกันพิษสุนัขบ้าค่ะ @แต่ถ้า เลี้ยงแบบระบบปิด และสามารถดูอาการลูกสุนัขได้ แนะนำให้รอสังเกตอาการตามที่ให้ข้อมูลข้างต้นก่อนได้ค่ะ